אסון אווירי נוסף: מטוס אלג'ירי התרסק כנראה בצפון מאלי - אפריקה - הארץ
אסון אווירי נוסף: מטוס אלג'ירי התרסק כנראה בצפון מאלי
המטוס המריא מבורקינה פאסו לאלג'יר, וביקש לשנות את מסלולו בשל מזג אוויר סוער. על סיפונו היו 116 אנשים, 51 מהם אזרחי צרפת
24.07.2014 20:50 עודכן ב: 25.07.2014 00:06
מטוס של חברת התעופה " אייר אלג'יר" ועליו 110 נוסעים ושישה אנשי צוות, נעלם אתמול ממסכי המכ"ם ולפי הערכות התרסק מעל צפון אפריקה, האסון האווירי הקשה השלישי בשבוע אחד. טיסת AH5017 נעלמה מהמסכים מעל מדבר הסהרה, כ–50 דקות לאחר שהמריאה מאוגדוגו בירת בורקינה פאסו בדרכה לאלג'יר. הקברניט ביקש לסטות מהמסלול המתוכנן בשל הגשם הכבד והראות הלקויה, בזמן שהמטוס היה מעל צפון מאלי. דווח גם כי באזור היו סופות חול עזות.
המטוס נעלם זמן קצר לאחר שינוי מסלולו, אך ככל הנראה לא שידר אות מצוקה. הרשויות בבורקינה פאסו מסרו כי 51 מהנוסעים היו צרפתים, 27 מבורקינה פאסו, שישה מלבנון, שישה מאלג'יריה, חמישה מקנדה וכן אזרחים מלוקסמבורג, גרמניה, קמרון, בלגיה, מצרים, אוקראינה, שווייץ, ניגירה ומאלי. כל אנשי הצוות - שני טייסים וארבעה דיילים - היו ספרדים.
איברהים בובאקר קייטה, נשיא מאלי, הודיע אמש כי שרידי המטוס נראו בשטח ארצו בין אגלהוק לקידאל, אך לא מסר פרטים נוספים. בכירים בבורקינה פאסו, באלג'יריה ובצרפת אמרו כי לא נשללת שום הנחה, כולל פיגוע טרור או חטיפת המטוס. עם זאת הם ציינו כי אין הם מאמינים שהכוחות האיסלאמיים והמיליציות בצפון מאלי מחזיקים בטילי קרקע־אוויר חזקים עד כדי כך שביכולתם להפיל מטוס נוסעים.
מטוס של חברת התעופה "סוופיטאייר", שהפעילה את הטיסהEddie Heisterkamp
47 הרוגים בהתרסקות מטוס בטייוואן 23.07.2014
מטוס נוסעים מלזי עם 239 נוסעים ואנשי צוות נעלם בדרך לבייג'ין; חשד לפיגוע 09.03.2014
מטוס נוסעים מלזי הופל במזרח אוקראינה: מעל 300 בני אדם נהרגו 17.07.2014
בשבוע שעבר התחוללו שלושה אסונות אוויריים שגבו את חייהם של כ–450 בני אדם. ביום חמישי טיסה של חברת "מלזיה איירליינס" שהמריאה מאמסטרדם לקואלה לומפור, הופלה מעל מזרח אוקראינה, וכל 298 הנוסעים ואנשי הצוות שהיו בה נהרגו. שלשום התרסק בטייוואן מטוס של חברת טרנס־אסיה במזג אוויר קשה ו–48 נוסעים נהרגו, בהם שני סטודנטים צרפתים.
שני מטוסים צרפתים מסוג מיראז' 2000 ערכו חיפושים באזור שבו התרסק כנראה המטוס האלג'ירי. נמסר כי הגישה לאזור זה - מחוז גאו הנידח שבצפון מאלי - קשה ביותר. נשיא צרפת פרנסואה הולנד ערך אתמול אחרי הצהריים ישיבת חירום עם שרים בכירים בממשלתו, לאחר שדחה נסיעה מתוכננת לטריטוריות הצרפתיות באוקיינוס ההודי. לדבריו, "כל האמצעים הצבאיים והאזרחיים" באזור ההתרסקות יגויסו כדי לקבוע את סיבת האסון.
צרפת מחזיקה במאלי 1,600 חיילים כחלק ממבצע שהחל בתחילת השנה שעברה, ומטרתו לסלק את הקיצונים האיסלאמיים מצפון המדינה. "כל המידע מצביע על כך שהמטוס התרסק במאלי", אמר הולנד, "החיפושים יימשכו ככל שיהיו נחוצים, וכל דבר ייעשה כדי למצוא את המטוס הזה". נשיא צרפת התייחס לסמיכות אסונות הטיסה, ואמר כי "אין רצף אסונות, משום שכל מצב הוא שונה. עלינו להבין מה קרה".
המטוס, מתוצרת מקדונל דאגלס 83, היה שייך לחברה הספרדית Swiftair. הרשות לתעופה אזרחית בצרפת הודיעה כי המטוס נבדק במרסיי לפני מספר ימים וכי נקבע שהוא כשיר לטיסה.